Vrou gevonnis ná sy haar man laat vermoorArgieffoto ŉ 50-jarige vrou is tot lewenslange tronkstraf gevonnis vir die huurmoord op haar man. Vusi Mona (48) is op Valentynsdag in 2017 by sy huis in Kanyamazane in die Pienaar-omgewing in Mpumalanga deur drie gewapende mans oorval. Die verdagtes het die huis geplunder en aangedring op vuurwapens en kontant voor hulle Mona in sy Ford Ranger-bakkie ingedwing en met hom na ŉ kitsbank gery het om meer geld te trek. Mona, ŉ onderwyser, se liggaam is later die dag met skietwonde in sy bakkie in Pienaar aangetref. Sy hande en voete was vasgebind. Mona se vrou, Simangele Shongwe, was tuis ten tyde van die voorval en het aan die polisie gesê sy het gehoor hoe haar man met die verdagtes gestoei het. Shongwe is egter sowat twee maande later in hegtenis geneem in verband met die moord op haar man. Brig. Leonard Hlathi, polisiewoordvoerder, het gesê Shongwe (50) is vroeër die week in die hooggeregshof in Nelspruit gevonnis. Sy is daaraan skuldig bevind dat sy drie mans gehuur het om haar man te vermoor. Shongwe is tot lewenslange tronkstraf gevonnis vir die moord, asook tronkstraf opgelê op verskeie ander aanklagte, waaronder huisroof en ontvoering.